Edgar Bessen

**Edgar Bessen** (* 11. November 1933 in Hamborg; † 2. Februar 2012 ok dor) weer en düütsch Schauspeler. Sien Gebortsnaam „Behsen“ hett he sück mal standesamtlich ännern laaten.  

## Leven und Wark
Bessen hett eerst Discher lehrt un is denn up de Schauspeelschool vun Hildburg Frese in Hamborg gahn. Dornah kreeg he 1960 en Engagement an dat Hamborger Ohnsorg-Theater, dat bit 1979 sien könstlerisch Heimat wurr. Dör sien tallriek Rullen besünners as Partner vun Heidi Mahler as ok völ Gastspelen un Feernsehupnahmen vun dat Theater up de NDR is he ok bundswiet en groot Publikum bekannt wurrn. Bi’t Ohnsorg-Theater weer he een vun de Publikumslieblinge un kunn in völ Stücken sien kummediantsch Talent wiesen. Man kennt hü mut Stücken as *Opa wird verkauft* (1961) mit Henry Vahl, Heinz Lanker un Karl-Heinz Kreienbaum, *Tratsch im Treppenhaus* (1962) mit Erna Raupach-Petersen, Henry Vahl un Gisela Wessel, *Vater Philipp* (1963) mit Henry Vahl, Heidi Kabel un Gisela Wessel, *Kein Auskommen mit dem Einkommen* (1966) mit Otto Lüthje, Heidi Kabel un Heidi Mahler, *[[Die Kartenlegerin]]* (1968) mit Heidi Kabel, Otto Lüthje un Willy Millowitsch, *Mein Mann, der fährt zur See* (1971) mit Christa Wehling, Herma Koehn, Werner Riepel un Ernst Grabbe oder *Wenn der Hahn kräht* (1976) mit Karl-Heinz Kreienbaum, Hilde Sicks un Uwe Dallmeier un *[[De Etappenhas]]* (1978) mit Fritz Hollenbeck. Dorto schreev he för en Inszenierung vun dat Ohnsorg-Theater dat Stück *Heiratsswindel*, dat 1979 in’ NDR överdragen wurr.

Af 1979 hett Edgar Bessen 4 Jahre lang as free Schauspeler arbeit; he speel in disse Tiet an dat Ernst Deutsch Theater, an de Hamborger Kammerspelen un de Landsböhn Sleswig. 1984 un 1985 hörr he to dat Ensemble vun dat Düütsch Schauspeelhuus. Dornah speel he an dat Hamborger Theater im Zimmer, an dat Frankforter Theater am Turm un an dat Theater am Kurfürstendamm in Berlin. Sien nächst Statschoon weer denn 1990 dat Thalia-Theater in Hamborg, dornah keemen de Kummedie Winterhuder Fährhuus, dat Ernst Deutsch Theater un dat Altonaer Theater. 

He speel u. a. den Brabantino in Shakespeares *Othello*, den Manes in Hölderlins *Empedokles*, den Feldhauptmann in Brechts *Mutter Courage und ihre Kinder* oder den Pastor Kimball in de *Dreigroschenoper*. In dat Johr 2000 kunn he sien 40-johrig Böhnenjubiläum fieren. 

Af de 1970er Johren is Bessen ok faken in’t Feernsehn uptreden, so in de Serien *Dem Täter auf der Spur*, *Tatort*, *St. Pauli Landungsbrücken* un *Achtung Zoll*. Anfang vun de 1980er Johren övernehm he bit 1996 in 18 Folgen neben Uwe Friedrichsen de Rull vun de Tollfahnder Globig in de NDR-Krimi-Rieg Schwarz-Rot-Gold. 1985 un 1987 speel he in twalf Folgen vun de Feernsehreeg *Ein Fall für TKKG* den Kommissar Glockner.

Anner Feernsehuptreden weern in *Hafenkrankenhaus* mit Anneli Granget (1968), in de ZDF-Mehrdeeler *Timm Thaler* as Havenmeester Rickert (1979), in de Mehrdeeler *Konsul Möllers Erben* (1983) *Die Bertinis* (1989) un *Die Staatskanzlei* vun Heinrich Breloer (1989), in de Serien *Tante Tilly*, *Die Männer vom K3*, *Blankenese* (1994), *Ein Mann steht seine Frau* (1997) un in *Der Kleine Dachschaden* (1998) in Die Manns – Ein Jahrhundertroman (2001) vun Heinrich Breloer und in de Krimifolg *Das Duo – Totes Erbe* (2002) bi TKKG-der Club der Detektive nochmal de Rull as Kommisar Glockner (1997-2003).

Ok in Kinofilms hett he mitspeelt, so in de Films *Klein Erna auf dem Jungfernstieg* (1969) mit Heidi Kabel, de Kummedie *Liebling, sei nicht albern!* (1970), in *Die Verrohung des Franz Blum* (1974) vun Franz Hauff in *Im Herzen des Hurrican* (1980) vun Hark Bohm  as ok in de Dokumentarfilm *Hundert Jahre Brecht* (1997) vun Ottokar Runze.

Dorneben arbeit he ok för den Höörfunk un hollt Lesungen. Wiederhenn is he ok Speelbaas in nedderdüütsch Hörspelen, de vun Radio Bremen produzeert wurrn. Frünnen vun Hörspeelen is he ok dör sien Sprekerrull as "Kommissar Glockner" in de Hörspeelrieg TKKG bekannt (af Folg 39).

To sien 70. Geburtsdag hett he 2003 de Biermann-Ratjen-Medaille vun de Free un Hansestadt Hamborg kreegen. Bessen weer siet April 2005 Ehrenlidmaat vun de Hamborger Volksböhn. 

He is en Neffe to de Schauspeler Henry Vahl un Bruno Vahl-Berg.

## Filmografie (Utwahl)

## Enkeld Nahwiesen


## Weblenken
* 
* DNB-Katalog
* Personennaamdatei